KWG เล็งทุ่ม 24.5 ลบ. ซื้อหุ้นในบ.ย่อยเพิ่มเป็น 100%
KWG เล็งทุ่ม 24.5 ลบ. ซื้อหุ้นในบ.ย่อย "เอ็นวีวี ดีเวลอปเมนท์" เพิ่มเป็น 100% จากเดิม 89.35% หวังสร้างรายได้ที่มั่นคงในอนาคต
15 ก.ย. 2560

บริษัท คิง ไว กรุ๊ป (ประเทศไทย) จำกัด (มหาชน) หรือ KWG ระบุว่า ที่ประชุมคณะกรรมการบริษัทเมื่อวานนี้ (14 ก.ย.) อนุมัติให้บริษัทเข้าลงทุนซื้อหุ้นสามัญของ บริษัท เอ็นวีวี ดีเวลอปเมนท์ จำกัด (NVV) ซึ่งเป็นบริษัทย่อยของบริษัท จากนายณรงค์ศักดิ์ พุทธพรมงคล ซึ่งเป็นผู้ร่วมลงทุน จำนวน 245,000 หุ้น มูลค่าที่ตราไว้หุ้นละ 100 บาท
ในราคาซื้อขายเป็นจำนวนเงิน 24.5 ล้านบาท มีผลทำให้สัดส่วนการถือหุ้นของบริษัทใน NVV เพิ่มขึ้นจากร้อยละ 89.35 ของทุนจดทะเบียน เป็นร้อยละ 100 ของทุนจดทะเบียน
สำหรับการลงทุนเข้าซื้อหุ้นดังกล่าวบริษัทใช้แหล่งเงินทุนหมุนเวียนในการเข้าซื้อหุ้นใน NVV จากผู้ร่วมลงทุนครั้งนี้ โดยมีการเจรจาตกลงกันด้วยความเข้าใจอันดีเนื่องด้วยแนวทางการดำเนินธุรกิจมีความแตกต่างกัน
โดยการลงทุนดังกล่าวเพื่อการเข้ามีอำนาจควบคุมบริษัท มีอำนาจเต็มในการตัดสินใจ เพื่อดำเนินนโยบายการทำธุรกิจให้เติบโตไปในทิศทางที่กำหนด ซึ่งการลงทุนนี้เป็นทางเลือกที่ดี เมื่อพิจารณากรอบแผนการพัฒนาโครงการลงทุนเชิงอุตสาหกรรมแบบบูรณาการ ซึ่งรวมถึงแต่ไม่จำกัดเฉพาะโรงงานคลังสินค้า สำนักงานและบริการสิ่งอำนวยความสะดวกสำหรับจัดการประชุม ร้านค้าปลีก ร้านอาหาร ศูนย์การแพทย์ ศูนย์การศึกษา สถานที่พักอาศัย เป็นต้น บนที่ดินซึ่งเป็นกรรมสิทธิ์ของ NVV จะทำให้ธุรกิจของบริษัทเติบโตรวดเร็ว
ทั้งนี้บริษัทคาดว่าจะรับรู้ผลตอบแทนที่ดีจากการลงทุนและมีรายได้ที่มั่นคงในอนาคต ความคืบหน้าของโครงการขณะนี้บริษัทได้ลงนามในสัญญาว่าจ้างบริษัทที่ปรึกษาเพื่อออกแบบมาสเตอร์แพลน (Master Plan) ของโครงการ ทำการวิเคราะห์และศึกษาความเป็นไปได้ของโครงการลงทุน (Feasibility Study) และคาดว่ามาสเตอร์แพลนของโครงการจะแล้วเสร็จภายในสิ้นปี 60